יוהאן גוטפריד מיתל

יוהאן גוטפריד מיתל (בגרמנית: Johann Gottfried Müthel, בלטבית: Johans Gotfrīds Mītels;‏ 17 בינואר 1728 – 14 ביולי 1788) היה מלחין ונגן עוגב וצ'מבלו גרמני. בשלושת העשורים האחרונים לחייו התיישב בליבוניה. יחד עם קארל פיליפ עמנואל באך היה נציג של הסגנון הסער והפרץ באמנות ההלחנה. עד כמה שידוע, היה הראשון שהשתמש במילה "פורטפיאנו" כלומר פסנתר, בפרסום של עבודה מוזיקלית, בכותרת הדואט שלו לשני קלאוויקורדים, לשני צ'מבלי או שני פורטפיאנו (1771), דבר ששיקף את העלייה בפופולריות של הפסנתר (פורטפיאנו) באותה תקופה. יוהאן גוטפריד מיתל נולד במלן (Mölln)‏, 30 ק"מ מדרום לעיר ליבק, בדוכסות לאונבורג, (כיום בשלזוויג-הולשטיין, גרמניה) כילד החמישי מבין תשעה ילדים. אביו, כריסטיאן קספאר מיתל (1696 - 1764) היה נגן עוגב בכנסיית סט. ניקולאי Nikolaikirche בליבק וידיד של המלחין טלמן. למד מוזיקה אצל אביו ויותר מאוחר אצל יוהאן פאול קונצן בעיר ליבק. בגיל 19, בשנת 1747 היה לנגן עוגב וצ'מבלו של חצר הדוכס כריסטיאן לודוויג השני (1683 - 1756) של מקלנבורג-שוורין, בעיר שוורין. בשנת 1750 מיתל קיבל חופשה על מנת להשתלם אצל יוהאן סבסטיאן באך בלייפציג. הוא היה לתלמידו האחרון של באך, שלשה חודשים לפני מות המוזיקאי הגדול. באותם הימים הוא רשם כמה מהעבודות האחרונות של המורה שהתעוור, בהן פנטזיה כרומאטית וחלקים מהספרון לעוגב. לפי הביוגרף של באך, פיליפ שפיטה, מיתל עמד על יד באך בעת ששכב על ערש דווי ומילא את מקום המנוח למשך תשעה שבועות. לאחר מכן המשיך לימודיו בעיר נאומבורג, זאלה, אצל יוהאן כריסטיאן אלטיניקול, שהיה גם כן תלמידו של באך. במסעותיו לאחר מכן הכיר מיתל גם אמנים אחרים, כמו יוהאן אדולף האסה בדרזדן, והחשוב מכולם - קארל פיליפ עמנואל באך, שחי באותה תקופה בחצרו של פרידריך הגדול בפוטסדם. מיתל נשאר עם ק.פ.ע. באך בקשר ידידות ומכתבים כל שאר חייו. ב-1751 חזר לחצר הדוכס של מקלמנבורג-שוורין ונשאר שם עוד שנתיים, עד שהוחלף על ידי אחיו הצעיר. בשנת 1753 התיישב בעיר ריגה, בליבוניה, (כיום חלק מלטביה), אז בשליטת האימפריה הרוסית, בעקבות אחד מאחיו שעבר לגור שם. בריגה פרסם את עבודותיו הראשונות בשנת 1756. בעת חייו פרסם יצירות ספורות. החל משנת 1755 עבד כמנצח (Kapellmeister) של תזמורת פרטית, ומאוחר יותר, בשנת 1767, מונה נגן העוגב של כנסיית פטר הקדוש בריגה, משרה שהחזיק עד מותו בשנת 1788. נפטר בגיל 60 ביננהוף Bienenhof, על יד ריגה, כיום בישומויז'ה Bišumuiža בליבוניה, לטביה של היום, (אז בשליטת רוסיה). למרות המרחק בין ריגה ובין שאר המרכזים המוזיקליים באירופה וחרף מיעוט יצירותיו, שמו של מיתל הלך לפניו במיוחד בגין אמנות נגינתו הווירטואוזית. זכה להערכה רבה מצד היסטוריון המוזיקה האנגלי בן זמנו, צ'ארלס ברני ומצדו של המשורר ונגן העוגב כריסטיאן פרידריך דניאל שובארט שציין כי המבינים בדבר ששמעו את נגינתו לא יכלו שלא לשבח את הזריזות, הדיוק והקלילות שבהן התגבר על הרים של מכשולים". יש סבורים שהייתה לו גם יכולת אלתור מרשימה בכלי המקלדת, כולל הצ'מבלו, שנראה כי היה הכלי המועדף בעיניו. להערכתו של מלקולם בויד, חלק מיצירתו מושפעת על ידי באך, בעוד ביצירות אחרות הפגין "מקוריות כמעט רצונית", מיתל זוכה לאזכור מיוחד בסיפור הקצר של הסופר האמריקאי ג'פרי יוג'נידס, "Early Music" - "מוזיקה עתיקה". רוב יצירותיו של מיתל לא פורסמו בחייו ועדיין כמה מהן לא הוצאו לאור במהדורה רשמית. אף יצירה שלו לעוגב, שהיה כלי נגינתו העיקרי, ואף אחת מעבודותיו לכלי נגינה שלא ממשפחת כלי המקלדת לא פורסמה בעת חייו כוללות 7 קונצרטים, 9 סונאטות ועבודות קצרות רבות. קונצרטו ב סי במול מז'ור - הוצא לאור ב 1767 קונצרטו לצ'מבלו ברה מינור - הוצא לאור ב-1767 סונאטה מס.1 בפה מז'ור - הוצאה לאור ב-1756 סונאטה מס.2 בסול מז'ור - הוצאה לאור ב-1756 סונאטה מס.3 בדו מז'ור - הוצאה לאור ב-1756 דואט לשני קלאוויקורדים, שני צ'מבלי או שני פסנתרים - הוצא לאור ב-1771 דואט במי במול מז'ור - הוצא לאור ב-1771 אריוזו עם 12 וריאציות, מס.1 בסול מז'ור - הוצא לאור ב-1756 אריוזו עם 12 וריאציות, מס.2 בדו מינור, - הוצא לאור ב-1756 12 וריאציות לקאוויקורד מינואט עם 6 וריאציות טמפו די מינואטו קון וריאציוני פנטזיה בפה לעוגב מבחר 45 אודות ולידר לפי משוררים שונים - פורסם ב 1759 "Auserlesene Oden und Lieder von verschiedenen Dichtern" ‏ 45 קנטטה קונצרטו לפאגוט בדו מז'ור קונצרטו לשני פאגוטים במי במול מז'ור סונאטה ברה מז'ור לחליל ולבאסו קונטינואו מדיה וקבצים בנושא יוהאן גוטפריד מיתל בוויקישיתוף יוהאן גוטפריד מיתל, באתר MusicBrainz (באנגלית) יוהאן גוטפריד מיתל, באתר Discogs (באנגלית) HOASM: ביוגרפיה של יוהאן גוטפריד מיתל Malcolm Boyd - J.S. Bach - Oxford Composer Companions, Oxford University Press 1999 (מלקולם בויד - קומפניון יוהאן סבסטיאן באך - הוצאת אוניברסיטת אוקספורד, 1999) קטע מהקונצרטו לפורטפיאנו בסי במול מז'ור מאת מיתל, סרטון באתר יוטיוב M.Boyd ‏(1999) ע'307